NASCAR Cup Series

NASCAR Cup Series (1949 m. – „Strictly Stock Division“, 1950–1971 m. – „Grand National Series“, 1972–2003 m. – „Winston Cup“, 2004–2007 m. – „Nextel Cup“, 2008–2016 m. – „Sprint Cup“) – pagrindinis NASCAR organizuojamas automobilių lenktynių čempionatas. Neretai NASCAR ir „Sprint Cup“ yra sutapatinami ir klaidingai vartojami kaip sinonimai.

Istorija 
1949 m. NASCAR surengė savo pirmąjį čempionatą, pavadintą „Strictly Stock“. Tais metais palei Deitona Bičo pakrantę gatvėje įrengtoje trasoje įvyko 8 lenktynės; čempionu tapo Red Byron. 1950 m. čempionatui suteiktas „Grand National“ pavadinimas.

1972 m. pagrindiniu čempionato rėmėju tapus tabako pramonės bendrovei „R. J. Reynolds Tobacco Company“, čempionatui suteiktas cigarečių prekinio ženklo „Winston“ pavadinimas.

2004 m. rėmėju tapus telekomunikacijų bendrovei „Nextel“, čempionatui suteiktas „Nextel Cup“ pavadinimas. Dėl įvykusio „Nextel“ susijungimo su kita telekomunikacijų bendrove „Sprint“, 2006 m. čempionatas vėl pervadintas.

2017 m. NASCAR neatnaujinus sutarties su „Sprint“, pagrindiniu rėmėju tapo „Monster Energy“.

Nuo 2020 m. sezono aukščiausio lygio NASCAR varžybos tapo žinomos kaip „NASCAR Cup Series“.

Taškų sistema 

Per 57 čempionato gyvavimo metus, ypač iki 1975 metų, taškų sistema buvo dažnai keičiama, iš viso net 11 kartų. Pirmuosius tris sezonus (1949–1951) pirmosioms dešimt vietų buvo skiriami taškai nuo 10 iki 1. Šis skaičius būdavo padauginamas iš lenktynių prizinio fondo dydžio ir padalinamas iš dvidešimt. Pavyzdžiui, lenktynių, kurių prizinis fondas buvo $4000, nugalėtojui atitekdavo 200 taškų. Nuo 1952 iki 1967 metų taškus gaudavo jau pirmieji 25 lenktynininkai. Koeficientai keitėsi, tačiau taškai čempionate ir toliau priklausė nuo prizinių fondų. 1968–1971 metais galų gale buvo atsisakyta sąryšio su priziniu fondu, vietoj to pirmosios 50 vietų gaudavo taškus, kurie buvo dauginami priklausomai nuo lenktynių distancijos: x1, jei lenktynės buvo trumpesnės nei 250 mylių (400 kilometrų), x2, kai distancija buvo tarp 250 ir 400 mylių, ir x3 visoms ilgesnėms lenktynėms.

1972 čempionato tvarkaraštis buvo sutrumpintas, ir dėl to buvo vėl pakeista taškų skaičiavimo sistema. Pirmosios penkiasdešimt vietų gaudavo taškus 100-98-96-…, be to, būdavo pridedami taškai už kiekvieną įveiktą ratą:

Sistema išsilaikė ir 1973 m., tačiau 1974 m. vėl buvo pakeista, šįsyk per lenktynes kaip laimėjimus surinktus pinigus dauginant iš startuotų lenktynių skaičiaus ir dalinant gautąjį rezultatą iš 1000. Ši idėja patyrė krachą po to, kai paskutinėse čempionato lenktynėse Richardas Petty užėmė trisdešimtąją vietą, tačiau vis tiek padidino persvarą prieš savo artimiausią persekiotoją Cale'ą Yarboroughą, nors šis finišavo pirmajame penketuke.

Visos iki tol naudotos sistemos susilaukdavo gerbėjų kritikos, kad buvo nukreiptos didelių ir turtingų trasų naudai, todėl 1975 metais galų gale buvo pasiūlyta taškų sistema, kuri, su minimaliais pataisymais, išsilaikė iki šių dienų. Joje taškai skiriami tik pagal finišo vietą ir pagal lyderiautų ratų skaičių. Lenktynių nugalėtojui tekdavo 175 taškai, antroji vieta uždirbdavo 170 taškų ir t. t. (žr. lentelę toliau). Be to, jei lenktynininkas lyderiaudavo bent vieną ratą, jis gaudavo 5 taškus, o jei lyderiaudavo daugiausiai ratų iš visų – 10 taškų priedo. 2004 metais NASCAR pataisė nugalėtojo gaunamų taškų skaičių iki 180, kadangi iki tol buvo visai įmanoma, kad antrąją vietą užėmęs lenktynininkas gaus tiek pat taškų, kaip ir nugalėtojas.

Dabartinė taškų sistema yra tokia:

Trasos 

Net 34 iš 36 čempionato lenktynių vyksta ovaluose. Kai kurie iš jų rengia net dvejas lenktynes per metus. Nepaisant to, įspūdis, kad visos trasos yra vienodos, yra labai klaidingas. Ovalų ilgis varijuoja nuo 0,526 mylių (847 metrai, „Martinsville Speedway“) iki 2,66 mylių (4,28 kilometro, „Talladega Superspeedway“), skiriasi pasvirimo kampai posūkiuose (nuo 9,2° „Indianapolis Motor Speedway“ iki 36° „Bristol Motor Speedway“), galų gale, skiriasi ir pačių ovalų formos. Nors yra ir paprastų ovalų, didžioji dalis trasų yra triovalai, be to, esama kvadovalų (tarp jų ir legendinis „Indianapolis Motor Speedway“) ir vienas trikampio formos ovalas – „Pocono Raceway“. Taip pat „Nextel Cup“ aplanko ir dvi neovalines trasas: „Infineon Raceway“ Kalifornijoje bei „Watkins Glen International Raceway“ Niu Jorko valstijoje. Visas 2005 metais dalyvavusių trasų sąrašas pateikiamas šioje lentelėje:

Čempionai

Nuorodos 
 Oficiali čempionato svetainė

Šaltiniai 

Automobilių lenktynės
JAV sportas

simple:NASCAR#Sprint Cup Series